
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I K E   H R V A T S K E

R J E Š E NJ E

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za otvaranje stečajnog postupka nad dužnikom BORAK d.o.o. Podgora, Prilaz Borku 5, OIB: 58171522553, dana 1. rujna 2017. god.


r i j e š i o   j e                                               

I. Obustavlja se stečajni postupak nad dužnikom BORAK d.o.o. Podgora, Prilaz Borku 5, OIB: 58171522553.

II. Nalaže se dužniku BORAK d.o.o. Podgora, Prilaz Borku 5, OIB: 58171522553, da u roku od 8 dana plati Financijskoj agenciji, na ime naknade troškova ovog postupka, iznos od 175,00 kn i to na račun Financijske agencije broj: HR4223900011100017042, model HR05, poziv na broj 7524005-58171522553.


Obrazloženje

Financijska agencija, Regionalni centar Split (u daljnjem tekstu FINA) podnijela je ovom sudu 13. lipnja 2016. god. prijedlog za otvaranje stečajnog postupka nad dužnikom BORAK d.o.o. Podgora, a sve sukladno odredbama čl. 110. st. 1. Stečajnog zakona (Narodne novine 71/15, dalje SZ).

U podnesenom prijedlogu u bitnome je navedeno da dužnik na dan 9. lipnja 2016. godine, u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 70.347,71 kn, kao i da prema podacima koji su dostavljeni od Hrvatskog zavoda za mirovinsko osiguranje dužnik ima 2 zaposlena, a predlagatelj da ne raspolaže podacima o imovini dužnika. 

Ocijenivši podneseni prijedlog urednim i dopuštenim, rješenjem ovog suda posl. br. 12. St-1428/2016 od 25.07.2017. god. pokrenut je prethodni postupak radi utvrđivanja pretpostavki za otvaranje stečajnog postupka nad dužnikom. 

Na ročištu radi očitovanja o podnesenom prijedlogu, koje je u prethodnom postupku održano kod ovog suda 01.09.2017. god., punomoćnik dužnika je izjavio da su podaci FINE, iz podnesenog prijedloga za otvaranje stečajnog postupka, točni te da je doista u vrijeme podnošenja prijedloga dužnikov račun bio blokiran u razdoblju i za iznos obveza koji je naveden u tom prijedlogu. Međutim, nakon toga iznos nepodmirenih obveza da se smanjivao tako da danas račun dužnika više nije blokiran, a dužnik da uredno posluje i ima osam zaposlenih djelatnika. Obzirom da račun dužnika više nije u blokadi te isti nema evidentiranih nepodmirenih obveza, predložio je sudu obustaviti ovaj stečajni postupak, jer kod dužnika više ne postoji stečajni razlog nesposobnosti za plaćanje. 

FINA je za potrebe prethodnog postupka dostavila ovom sudu 01.09.2017. god. potvrdu o evidentiranim neizvršenim osnovama za plaćanje dužnika i potvrdu o blokadi računa i novčanih sredstava dužnika (list 20-21 spisa), a kojima se potvrđuje da dužnik na dan 31.08.2017. god., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 0 dana te da njegove evidentirane nepodmirene obveze na taj dan iznose 0,00 kn.

Odredbom čl. 128. st. 9. SZ-a propisano je da ako dužnik do završetka prethodnog postupka postane sposoban za plaćanje, sud će postupak obustaviti, a troškove provedenog postupka u tom slučaju dužan je naknaditi dužnik.

Kako je dakle iz naprijed navedenih potvrda FINE od 31.08.2017. razvidno da dužnik u Očevidniku redoslijeda osnova za plaćanje više nema evidentiranih neizvršenih osnova za plaćanje, odnosno da njegovi računi više nisu u blokadi, to je stoga očito da je dužnik u međuvremenu postao sposoban za plaćanje, a radi čega je, primjenom odredbe čl. 128. st. 9 SZ-a, ovaj postupak valjalo obustaviti. 

S obzirom da je punomoćnik dužnika potvrdio da je dužnik izašao iz blokade odnosno podmirio evidentirane nepodmirene obveze na računu nakon podnošenja prijedloga za otvaranje stečajnog postupka u ovom predmetu, kao i obzirom da je ovaj postupak obustavljen u skladu s odredbama čl. 128. st. 9. SZ-a, dužnik je dužan naknaditi troškove ovog postupka, a koje troškove čini naknada FINI za obavljanje poslova u ovom stečajnom postupku u iznosu od 175,00 kn. 

Naime, odredbom čl. 110. st. 5. SZ-a propisano je da Financijska agencija ima pravo na naknadu troška za podnošenje prijedloga iz čl. 110. st. 1. SZ-a. Nadalje, sukladno odredbi čl. 3. Pravilnika o vrsti i visini naknade troškova Financijske agencije u predstečajnom postupku i o visini naknade troška Financijske agencije za podnošenje prijedloga za otvaranje stečajnog postupka (Narodne novine br. 106/15) visina naknade Financijske agencije za podnošenje prijedloga za otvaranje stečajnog postupka iznosi 140,00 kn uvećano za PDV, što ukupno iznosi 175,00 kn. FINA je u podnesenom prijedlogu predložila sudu odrediti isplatu te naknade u njenu korist i to na račun naveden u toč. II. izreke ovog rješenja.

Slijedom naprijed navedenog i na temelju naprijed navedenih propisa, odlučeno je kao u toč. I. i II. izreke ovog rješenja. 

U Splitu, 1. rujna 2017. godine.
 
S U D A C 

Paško Bačić



POUKA O PRAVNOM LIJEKU: 
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi ovom sudu, pismeno u tri primjerka, u roku od 8 dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova.

